**Урок беларускай літаратуры ў 7 класе**

Настаўнік беларускай мовы і літаратуры вышэйшай кваліфікацыйнай катэгорыі

ДУА “Сярэдняя школа №44 імя Я.Коласа г.Мінска”

Гнюсевіч Алена Валер’еўна

**ТЭМА:**  “Сыночак мой, дзе ж ты?” (па апавяданню В. Быкава “Незагойная рана”)

МЭТЫ:

* дапамагчы вучням зразумець душэўны стан маці, якая чакае сына з вайны;
* вызначыць ролю бытавых дэталей, успамінаў, эпізадычных вобразаў апавядання ў раскрыцці драматызму становішча старой Тэклі;
* развіваць навыкі калектыўнай працы, творчага мыслення;
* спрыяць выхаванню ў вучняў суперажывання, спагады, чуласці;
* падвесці іх да разумення антыгуманнай сутнасці вайны.

АБСТАЛЯВАННЕ: мульціборд, экран, ноутбук, аудіёзапіс С.Рахманінава канцэрт №2 частка 1, відэа “Первый поезд Победы прибыл в Москву”, верш

П.Панчанкі “Іх вечныя агні”

**ХОД УРОКА**

**I. АРГАНІЗАЦЫЙНЫ МОМАНТ і ПАСТАНОЎКА ЗАДАЧ УРОКА**

* Добры дзень. Тэма нашага ўрока: “Сыночак мой, дзе ж ты?” (па апавяданню В. Быкава “Незагойная рана”). Задачы ўрока: абудзіць гістарычную памяць, выхаваць неабыякавыя адносіны да падзей мінулага і сучаснага.

Вельмі хочацца , каб вы выраслі неабыякавыя, маглі суперажываць , таму галоўная мэта – фарміраванне грамадзянскай пазіцыі.

Праз некалькі гадоў вы станеце паўнапраўнымі грамадзянамі і вам вырашаць: ці будзе мірнае неба над галавой.

**II. ТЛУМАЧЭННЕ НОВАГА МАТЭРЫЯЛУ**

1. **Уступнае слова настаўніка**

* Урокі літаратуры вучаць нас разважаць, суперажываць. Мы вайны не бачылі. І з кожным годам падзеі ваенных часоў становяцца ад нас усё далей і далей. Але яна паўстае перад намі з карцін, кінастужак, кніг, шматлікіх помнікаў. Апошні час можна часта пачуць: “Надакучылі вы з гэтай вайной! Не трэба ўспамінаць жахі вайны, было -- і прайшло. Хопіць!”

Так давайце мы з вамі сёння паспрабуем адчуць усё тое, што перажыла гераіня твора Тэкля. І вырашыць: ці трэба памятаць пра вайну, ці актуальны гэты твор у наш час.

Для гэтага паспрабуем стварыць тую атмасферу, у якой жыла 16 гадоў Тэкля.

**2. Гістарычная даведка**

21 ліпеня 1945. Масква. Беларускі вакзал. Праз 73 дні пасля заканчэння Вялікай Айчыннай вайны ў Маскву з Берліна прыбыў першы поезд з пераможцамі. 100 тысяч людзей сустракалі салдат, якія вярнуліся на Радзіму. А 8 686 400 ваеннаслужачых загінулі ў час вайны. Іх родныя атрымалі пахаванкі. А яшчэ 4,5 мільёна прапалі без вестак. Іх маці, жонкам, дзецям, родным і блізкім нічога невядома пра іх лёс.

1. **Чытанне тэксту, складзенага на аснове апавядання** (апераджальнае дамашняе заданне). На экране паказваецца хроніка прыбыцця поезда з салдатамі-пераможцамі. Вучань чытае:

Буяе над абшарамі сцюдзёны асенні вецер, змятае пад прызбы пажоўклае лісце, гайдае мокрае галлё ў садку. Ад ветру і холаду ў старой макрэюць запалыя вочы, яна раз—пораз выпростваецца і, прыставіўшы да чурбана выслізганае тапарышча, ражком хусткі выцірае слёзы.

Тэкля сячэ, адпачывае ў кароткіх перапынках і ўвесь час азірае дарогу. Відаць па ўсім, што яна кагосьці чакае, і гэтае чаканне балючым адбіткам тугі і надзеі свеціцца ў яе слязлівых вачах.

Нарэшце на пагорку з'яўляецца імклівая постаць веласіпедыста, і Тэкля па нейкіх адной ёй вядомых прыкметах пазнае ў ім калгаснага пісьманосца

Па меры яго набліжэння старую ўсё больш ахоплівае нецярплівасць. Яна кладзе сякеру і з незагароджанага двара выходзіць на гразкую вуліцу. Рукі яе неспакойна блукаюць па грудзях, без патрэбы абмацваюць світку, твар зморшчыўся ў пакутлівым выразе чакання, і ў вачах — нясцерпная туга надзеі. Калі пісьманосец звярнуў з дарогі ў вуліцу, жанчына па гразі шкандыбае насустрач, нібы баючыся, што ён без увагі абміне яе.

Пісьманосец прыцішвае бег веласіпеда, але не спыняецца, а, узняўшы на жанчыну насуплены твар зморанага чалавека, груба папракае старую:

— Ну што ты мяне пільнуеш усё? Няма ж табе нічога. Нічога няма!

* Слёзы на вочы наварочваюцца ад гэтых радкоў. Так уявіце, што ж адчувалі маці, якія нічога не ведалі пра лёс сваіх сыноў, нават не ведалі, дзе іх магіла.

1. **Этап творчага прымянення ведаў. (Інтэрактыўны метад “Асацыяцыя”)**

* Запішыце ў сшытках на палях дату і тэму ўрока “Сыночак мой, дзе ж ты?” (па апавяданню В. Быкава “Незагойная рана”). І складзіце асацыятыўныя рады са словамі маці, вайна.

**(МАЦІ**- жыццё, дабрыня, ласка, пяшчота

**ВАЙНА**- смерць, боль, жудасць, страх.

(Вучні зачытваюць свае асацыяцыі).

* Якую выснову можна зрабіць пра гэтыя словы-вобразы, пра іх значэнне?

Словы гэтыя, вобразы дыяметральна супрацьлеглыя і знаходзяцца на розных палюсах. Калі яны сутыкаюцца ў мастацкім творы, нас чакае драма, а то і трагедыя. На жаль, вельмі часта яны сустракаліся ў гісторыі нашай краіны.

**III. АНАЛІЗ ТВОРА**

* Мы акунуліся ў тую атмасферу, у якой жыла Тэкля 16 гадоў. І паспрабуем зірнуць вачыма В. Быкава на трагедыю галоўнай гераіні Тэклі, і адчуць мацярынскі боль, боль і пакуты ўсіх жанчын, якія страцілі на вайне сваіх дзяцей.

(***Дэманструецца малюнак старой жанчыны***)

1. **Эўрыстычная гутарка з выбарачным чытаннем**

* Звярніце ўвагу на выяву гэтай старой жанчыны. Ці падобна яна на нашу гераіню?
* Чаму Тэкля не змірылася са стратай і 16 гадоў чакае свайго Васілька з вайны?
* Чым былі для яе гэтыя 16 год? (С. 32 “Часам прыходзілі пісьмы… Гэтая вера трымала старую ў жыцці”)
* Падзеі ў апавяданні адбываюцца на працягу вельмі кароткага перыяду. Дарэчы якога? (1 суткі)

Але мы даведваемся амаль пра ўсё жыццё галоўнай гераіні.

* Як гэта ўдаецца аўтару?

1. **Тэорыя літаратуры**

Падзеі паказваюцца ў творы у двух планах: сучаснасць і ўспаміны.. Гэты прыём называецца РЭТРАСПЕКЦЫЯ (ад лацінскага retro- назад, i specto-гляджу) – зварот да мінулага, разгляд мінулых падзей (запіс у сшытках).

1. **Выбарачны пераказ вучнямі тэксту**

* Перакажыце ўспаміны Тэклі пра нараджэння сына, яго школьныя поспехі, вучобу ў тэхнікуме.

**IV. АБАГУЛЬНЕННЕ ВЫВУЧАНАГА**

* У Тэклі была сям'я, шчасце, хваляванні, радасць, трывога. Было жыццё. А зараз…
* Дакажыце справядлівасць слоў: “Вялікае гора прыбіла ўсякі інтарэс да жыцця, зламала характар, спарахніла душу – нічога няміла цяпер стала адзінокай жанчыне” (“Вышчэрбленая сякера”, “абшкрэбаная, закураная печ”, абстаноўка “заткнутая шыба”, няма запасу дроў, спіць апранутая, не цікавіцца ўнукамі, быў некалі кот, ды і той звёўся чамусьці. Вывад: Тэкля стала абыякавай да жыцця. Адзінае, што яе трымае на гэтым свеце,- надзея на вяртанне сына).
* Як людзі ставяцца ставяцца да пакут і перажыванняў Тэклі?
* Тэкля і пісьманосец . Чаму пісьманосец груба папракае старую? (Пісьманосец быў падрыхтаваны да гэтай сустрэчы – столькі гадоў яна нязменна чакала яго. За гады сустрэч, трэба думаць, ён гаварыў словы спачування і суцяшэння. За гэтыя гады ён перабраў усе аргументы. Але ці магчыма пераканаць маці, якая чакае сына?!) (С.31 )
* Што хаваецца за гэтаю грубасцю? (шчырае шкадаванне і разуменне сваёй бездапаможнасці нешта выправіць у жыцці гэтай жанчыны).
* Вобраз суседскай Ульянкі (С. 33) Раіць змірыцца са стратай. (Тэкля: “Ці можна забыцца?”)
* Суседзі, дачка Марыська, зяць (С.35) (Яе суцяшалі суседзі, колькі разоў угаворвала Марыська, зяць запрашаў да сябе)

*Вывад*: Тэкля ўсё не магла адцурацца хаціны, дзе нарадзіўся сын і якую яна ўпарта берагла для яго (С. 35)

! А яшчэ – раптам Васілёк вернецца, а яе няма дома, а хата – пустая!

* Якія сны бачыць Тэкля? Чым яны з'яўляюцца ў творы? (Нават сон не прыносіць Тэклі адпачынку і забвення ад пакут. Сны – працяг таго, пра што думае яна кожную хвіліну. Ноччу яна бачыць Васілька. Але ён сніцца то пакалечаным, то цяжка параненым. Сны пераўтвараюцца ў нясцерпны жах. Усяму спрабуе знайсці яна тлумачэнне. І ўсё ўбачанае разам перарастае ва ўпэўненасць, што сын вернецца….С.37, апошні абзац).

Пасля гэтага сну Тэкля выправілася ў дарогу, каб сустрэць сына.

* Што змянілася ў свядомасці Тэклі ў гэтай дарозе? (*Заўважыць, што маці пачынае разумець “што дарэмныя яе надзеі ” (С. 40*)

***(Дэманструецца фотаздымак помніка)***

* Цяпер яе хвалюе адно: даведацца дзе пахаваны яе сын?
* У сваёй дарозе, што знаходзіць Тэкля? (абеліск)
* Што яна на ім шукае? (прозвішча свайго сына)

У спісе не было прозвішча яе сына, але было там нешта, што асабліва кранула маці, гэта “і іншыя”.

* Каго мелі на ўвазе пад гэтымі словамі “і іншыя”?

(Сярод усіх мемарыялаў, помнікаў і абеліскаў асаблівае месца належыць магіле Невядомага салдата).

* Як вы лічыце, чаму ўсе кіраўнікі дзяржаў, дэлегацыі прыносяць кветкі да магілы Невядомага салдата? (Таму што невядомых не павінна быць. Усе, хто аддалі жыццё за радзіму, нечыя сыны, браты, бацькі. Іх імёнаў няма на абелісках, але яны засталіся ў людской памяці). “Вайна не скончана, пакуль не пахаваны апошні салдат”, -- сказаў некалі Аляксандр Сувораў. Да гэтага часу пашукавыя атрады захоўваюць да дзесяці тысяч загінуўшых, але не пахаваных салдат. Часам нават ўдаецца даведацца прозвішчы і імёны загінуўшых, іх захоўваюць з гонарам, каб мы памяталі аб трагедыі, і каб можна было адказаць на страшнае пытанне маці: “Сыночак мой, дзе ж ты?”

**IV. РЭФЛЕКСІЯ**

* Давайце звернемся да пытання, якое мы ставілі ў пачатку ўрока. Ці трэба памятаць пра вайну, ці актуальны гэты твор у наш час? (Каб не паўтарыліся жахі вайны, каб маці не задавалі пытанне “Сыночак мой, дзе ж ты?”)

І якой будзе Беларусь у будучым залежыць ад вас. Можа хтосьці з вас праславіць Беларусь сваімі спартыўнымі дасягненнямі , хтосьці можа стане пісьменнікам, рэжысерамі, будзе пісаць і здымаць фільмы пра вайну, а хтосьці будзе дапамагаць адшукваць магілы невядомых салдат або ўстанаўліваць іх імёны. Але памятайце , што вы аўтары свайго жыцця.

І скончыць урок я хачу вершам Пімена Панчанкі “Іх вечныя агні”. (Гучыць музыка С.Рахманінава канцэрт №2, частка 1).

* **Чытанне верша настаўнікам**

Іх вечныя агні

Да болю можа кожны прыцярпецца

І да няшчасця, толькі не яны,

Што страцілі дзяцей...

Гарыць для іх цяпельца

На тым далёкім беразе вайны.

Ці зойдзе сонца, ці на дзень займецца,

Адны сярод вялікай цішыні

Старыя маці ў печах старасвецкіх

Штодзённа паляць вечныя агні.

У печах, быццам небасхіл, паўкруглых

Зара ўсё разгараецца ярчэй.

А за акном — свет цёмны і аглухлы,

А пры агні суцішней і лягчэй.

І бульбу абяруць, і ўсё згатуюць.

Пасля сядзяць, пакуль не грукне дзень.

Апроч дзіцячых галасоў, не чуюць

Нічога...

Толькі полымя гудзе.

Уюцца каснікі агню і скачуць.

І твары узнікаюць з небыцця.

Цалуюць іх кабеты, ціха плачуць

І не клянуць самотнага жыцця.

1972

**VI. ДАМАШНЯЕ ЗАДАННЕ**

Скласці 2 сінквейны: Вайна. Тэкля

**VII. ВЫСТАЎЛЕННЕ І КАМЕНЦІРАВАННЕ АДЗНАК**